
Kulturális védőbástya? – A „keresztény Európa védelme” mint a politikai keretezés eszköze

A dolgozat a keresztény Európa védelméről szóló diskurzus közéleti aspektusainak vizsgálatát tűzi ki célul, különös tekintettel a 2015 óta elhangzott, megjelent főbb politikai beszédekre, tudósításokra és cikkekre. A tanulmány a diskurzuselemzés módszereit és a vonatkozó szakirodalom tanulságait alkalmazza, hogy a szövegek alapján feltárja, miként jelenik meg a kereszténység leginkább kulturális és civilizációs identitásként, miközben a hit valódi megélésének szempontjai elmaradnak.
A vizsgált időszak politikai kommunikációjában a kereszténység a nyugati kultúra máig meghatározó elemeként van jelen, amelyet valami (migráció, multikulturalizmus) fenyeget. E kontextusban központi kérdéssé válik, hogy az alkalmazott retorika miként konstruálja újra a kereszténységet identitást képző, kulturális rendszerré, amivel egyidőben valamilyen formában elválasztja azt a hitrendszerek és dogmák kérdéseitől. A keretezés módszerei, amelyek a kereszténységet Európa védelemre szoruló örökségeként mutatják be, lehetőséget teremtenek arra, hogy a politikai diskurzus a világban zajló jelenlegi folyamatokat civilizációs fenyegetésként ábrázolja.
A kutatás eredményei segítséget nyújthatnak annak felismerésében, hogy a „keresztény Európa védelme” diskurzus polarizáló hatást gyakorolva segíti elő egyfajta kollektív identitás erősítését, miközben a kulturális és vallási összefüggéseket eltorzítja. Elemzéseim alapján arra a megállapításra jutottam, hogy ez a diskurzus jelentős szerepet játszik az identitáspolitikában, gyakran a polarizáció és a fenyegetettségérzet növelése, valamint a kulturális identitás védelmének hangsúlyozása révén erősíti a társadalmi megosztottságot. A keretezés és a populista érvelési módok segítségével a kereszténység politikai eszközzé vált, amely sokszor eltávolodik eredeti, spirituális és transzcendens jelentésétől. Az eredmények arra is rávilágítottak, hogy a diskurzusban számos ellentmondás húzódik meg, különösen a vallás erkölcsi értékei és a politikai célok között.



